Dmitri Vinnikov

Dmitri Vinnikov (sündinud 7. aprillil 1976 Tallinnas) on eesti elektroonikateadlane, Eesti Teaduste Akadeemia liige (alates 2021).Eesti TeadusinfosüsteemEesti teaduse biograafiline leksikon, 4. köide

Haridus
1993. aastal lõpetas ta Tallinna 25. Keskkooli ja 1999. aastal Tallinna Tehnikaülikooli energiatehnika alal. 2001. aastal kaitses ta samas magistritöö ning 2005. aastal doktoritöö jõuelektroonika alal "Kergrööbastranspordi abitoitemuundurite uurimine, väljatöötamine ja evitamine".Dmitri Vinnikovi CV Eesti Teaduste Akadeemia kodulehel

Töökäik
Töötab Tallinna Tehnikaülikooli elektroenergeetika ja mehhatroonika instituudis (kuni 2012 elektriajamite ja jõuelektroonika instituut, 2013–2016 elektrotehnika instituut) aastast 1999: teadur 1999-2006, vanemteadur 2006-2016, alates 2016 juhtivteadur, jõuelektroonika uurimisrühma juht.

Ta on olnud ettevõtte Ubik Solutions kaasasutaja ja arendusjuht (2012–2018).

Oli külalisteadur Brandenburgi tehnikaülikooli elektrimasinate ja elektriajamite instituudis Cottbusis aastal 2000; külalislektor Lappeenranta tehnikaülikoolis 2005 ja Ljubljana ülikoolis 2007; külalisprofessor Riia Tehnikaülikooli tööstuselektroonika ja elektrotehnika instituudis 2013-2024 ning ITMO Ülikoolis Peterburis 2020.<ref name='ETIS />

Aastatel 2019–2021 oli ta Eesti Teaduste Akadeemia uurija-professor. 2021. aastal valiti ta Eesti Teaduste Akadeemia liikmeks tehnika ja arvutiteaduste alal, ta kuulub akadeemias informaatika ja tehnikateaduste osakonda.

Teadustöö
Dmitri Vinnikov tegeleb eri võimsustasemete ning rakendustega tööstuspõhiste jõuelektrooniliste süsteemide arendamisega. Tema põhilisteks uurimisvaldkondadeks on uudsete alalispingemuundurite skeemilahenduste süntees ja eksperimentaalne uurimine sellistele nõudlikele aladele nagu taastuvenergeetika, elektertransport, telekommunikatsioon ja lennundus.TalTechi aasta teadlane Dmitri Vinnikov tegutseb selle nimel, et rohepöörde saaks teha praktiliselt ja mõistlike kuludega digigeenius.ee, 13.04.2023.

Vinnikov on rahvusvaheliselt tunnustatud jõuelektroonika ekspert ja leiutaja, kes on andnud olulise panuse taastuvenergeetikas kasutatavate uudsete jõupooljuhtmuundurite uurimisele, arendamisele, väljatöötamisele ja kommertsialiseerimisele.

Aastatel 2009−2023 kaitsti Vinnikovi juhendamisel 14 doktoritööd. Ta on rohkem kui 400 teaduspublikatsiooni autor (või kaasautor).

2022. aasta juunist koordineerib Vinnikov Tallinna Tehnikaülikooli ja Euroopa Tuumauuringute Organisatsiooni (CERN) teaduskoostööd ning esindab Tallinna Tehnikaülikooli Eesti CERN-i nõukogus.

Dmitri Vinnikov on Elektri- ja Elektroonikainseneride Instituudi (IEEE) liige, kes on andnud olulise panuse tööstuselektroonika ja jõuelektroonika arengusse. 2016. aastal asutas ta IEEE Eesti ühendatud IES/PELS osakonna ning oli selle juht, edendades seda eriala Balti riikides. 2020. aastal valiti ta IEEE Eesti sektsiooni juhiks. Novembris 2022 IEEE nimetas Dmitri Vinnikovi IEEE Fellow' liikmeks ning selle aunimetuse pälvis ta esimese Eesti teadlasena. Tunnustuse tõi talle lisaks kõrgetasemelisele teadustööle ka suur panus vabatahtlikku töösse. Ta on populariseerinud Eestis ja teistes Balti riikides jõuelektroonikat, korraldades üliõpilastele ja erialaspetsialistidele oma valdkonna teemalisi üritusi.

Tunnustus
 2010 Tallinna Tehnikaülikooli aasta parim noorteadlane
 2014 Eesti Vabariigi teaduspreemia tehnikateaduste alal
 2016 Audoktor, Tšernihivi riiklik tehnikaülikool (Ukraina)
 2017 Tallinna Tehnikaülikooli aasta teadlane 
 2023 IEEE Fellow
 2023 Tallinna Tehnikaülikooli aasta teadlane
 2020–2025 Arvatud Stanfordi ülikooli poolt maailma 2% mõjukaimate teadlaste hulka
 2024 Eesti Vabariigi teaduspreemia tehnikateaduste alal (töörühma juht)

Konkursiauhinnad
 2010 1. koht konkursil "Rakenduslik teadustöö" (teadustöö "Alalispinge muundur taastuvenergeetika rakendustele"), Tallinna Linnavalitsus koostöös Tallinna Tehnikaülikooliga
 2011 2. koht konkursil "Rakenduslik teadustöö 2011" (teadustöö "Kütuseelementide baasil autonoomse toiteallika alalispingemuundur")
 2013 Tallinna Tehnikaülikooli parima teadusartikli autor tehnika ja tehnoloogia valdkonnas
 2018 Tallinna Tehnikaülikooli parima teadusartikli autor tehnika ja tehnoloogia valdkonnas	
 2018 2. koht konkursil "Rakenduslik teadustöö" (teadustöö "OptiVerter – uudne väike- ja keskmistes energiasüsteemides päikesepaneelidega kasutatav jõupooljuhtmuunduri tehnoloogia")
 2025 Tallinna Tehnikaülikooli parima teadusartikli autor tehnika ja tehnoloogia valdkonnas
 2025 2. koht konkursil "Aasta arendustöö" (Alalisvoolu innovatsioonikeskus „TalTech Residential DC Innovation Hub“)
 2025 Tallinna Tehnikaülikooli aasta rohetegu ("Alalisvoolu innovatsioonikeskus Mustamäe linnakus")

Viited

Välislingid
 Dmitri Vinnikov Eesti Teadusagentuuri kodulehel
 Dmitri Vinnikov Eesti Teaduste Akadeemia kodulehel
 Dmitri Vinnikov Google Scholar
 Dmitri Vinnikovi publikatsioonid

Kategooria:Eesti elektroonikateadlased
Kategooria:Eesti Teaduste Akadeemia liikmed
Kategooria:Tallinna Tehnikaülikooli professorid
Kategooria:Tallinna Tehnikaülikooli vilistlased
Kategooria:Sündinud 1976